《广福僧智昕西归》
宋代·苏辙

老人寄东岩，萧然四无邻。
八尺清冷泉，中有白发人。
婆娑弄明月，松间夜相宾。
平生指庚壬，终老投此身。
筑室颍川市，西望长悲辛。
故山比丘僧，茧足超峨岷。
归涂三千里，秋风入衣巾。
北崦百步外，我梦一轾新。
速营三间堂，永奉两足尊。
我归要有时，久远与子亲。
悟老非凡僧，瓦砾化金银。
归来味玄言，见日当自陈。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。